Пүрэвийн Жигжидсүрэн

Пүрэвийн Жигжидсүрэн ( 1947 оны 5-р сарын 15-нд Завхан аймгийн Алдархаан сумын нутаг Хар чулуут гэдэг газар төрсөн  )- Монгол Улсын гавьяат дасгалжуулагч, Олон улсын хэмжээний мастер шатарчин.

 Намтар 
Түүний эцэг Пүрэв гэж нутаг усандаа сайн шатарчин хүн байжээ. Гэртээ шатар их тоглодог, тэр нөлөөгөөр нь анх Жигжидсүрэн шатрыг ойлгож, нүүдэл  мэдэж эхэлсэн байна. Суманд ч бригадын төвд ч, аймагт ч адил шатар тоглодог хүмүүс нэгнийдээ цуглаад тоглодог байжээ.  

Тэрээр 1962 онд Завханы хоёрдугаар арван жилийг төгсөөд Улаанбаатар хотод орж ирж Худалдааны техникумд оюутан болжээ. 

1963 онд өсвөр үеийн УАШТ-д орж мөнгөн медаль, түүний дараа жил алтан медаль хүртсэн байна. 

1968 оны УАШТ-ий дараа шатрын Олон улсын шүүгч Н.Намжил гэдэг хүнд тэр шавь орсон байна. Багш нь түүнийг Улсын шигшээ багт авч, цалинжуулж, шатрын спортоор амжилт гаргах боломжийг гаргаж өгсөн байна. 

1970 онд Шатрын олимпиадад шигшээ багийн бүрэлдэхүүнд багтан оролцож, спортын мастерын зэргийг болзолыг биелүүлж байжээ. 

1971 онд ЗХУ-ын Ленинград хотын Биеийн тамирын дээд сургуулийн шатрын дасгалжуулагчийн ангид явсан байна. 

1975 онд Дээд сургуулиа төгсч ирээд шигшээ багийг дасгалжуулж 1991 оноос тэтгэвэрт суужээ. 

 Амжилтууд 
Шатрын УАШТ-ий 1985 оныход түрүүлж улсын аварга болсон, 1977, 1984 оныхоос хошой мөнгөн медаль, 1980 оныхоос хүрэл медаль хүртсэн, МБАТ-ний 4, 8 дугаар спартакиадын аварга , “Тоншуул” сэтгүүлийн нэрэмжит олон улсын тэмцээнд 1986 онд түрүүлсэн, дэлхийн шатрын олимпиадад 1970, 1980, 1990 онд оролцсон нэрт шатарчин ажээ.

Тэрээр Шатрын төв клуб, улсын шигшээ багийн дасгалжуулагчаар 1975-1991 онд, 1998 оноос “Отгонтэнгэр” шатрын клубийн багшаар ажиллаж иржээ. Энэ бүх хугацаанд 100 гаруй шатарчныг сургаж дасгалжуулснаас шавь Б.Хатанбаатар нь 1999 онд Монгол Улсаас анх, Б.Мөнгөнтуул 2004 онд эмэгтэй шатарчдаас анх их мастер болж, олон улсын цолтон спортын мастер 30-аад төрсөн байна. 1990 онд Азийн бүсийн АШТ-д Ц.Батцэцэг түрүүлж, 1995 онд Азийн АШТ-д манай баг 22 орноос 5-р байранд орсон, 2000 онд Туркт болсон шатрын олимпиадад З.Бямбаа 5-р ширээнд хүрэл медаль, Улаанбаатарт 2000 онд болсон дэлхийн оюутны АШТ-ээс эмэгтэйчүүдийн баг хүрэл медаль хүртсэн байна.